Traficul de persoane

I. Preambul
Traficul de fiinţe umane cunoaşte în prezent o creştere alarmantă. Se estimează că acesta face, în fiecare an, mai mult de 700.000 de victime în  întreaga lume. 
Această creştere este legată de politicile de migrare, precum şi de criza economică şi socială pe care o traversează unele state şi regiuni din lume. Fenomenul este facilitat, de asemenea, şi de dificultăţile cu care se confruntă cooperarea reciprocă dintre autorităţile poliţieneşti şi judiciare internaţionale. 

Traficul de fiinţe umane poate afecta orice persoană, fiind vizaţi cu precădere femeile şi copiii.
Aceste persoane sunt preluate de traficanţi şi trimise cu acte false sau sunt traficate clandestin în Uniunea Europeană, unde sunt forţate să presteze activităţi profitabile în folosul celor care le exploatează: munca în ateliere clandestine, spectacole erotice, prostituţie, cerşit. 
Traficul de fiinţe umane este adesea legat de criminalitatea organizată, folosindu-se, de cele mai multe ori, aceleaşi rute şi reţele:
• traficul paralel, în care persoanele sunt traficate folosind aceleaşi rute şi reţele ca pentru mărfurile ilegale,

• traficul combinat, în care traficul de persoane se face în acelaşi timp – folosind aceleaşi vehicule, de exemplu – cu alte forme de contrabandă,

• traficul de înlocuire, în care aceleaşi rute sunt folosite pentru traficul cu diferite mărfuri, altele de fiecare dată; de exemplu, reţelele crimei organizate pot folosi fostele rute ale traficanţilor de arme pentru a introduce clandestin persoane într-o zonă de conflict după terminarea ostilităţilor,

• traficul invers, în care aceleaşi rute sunt folosite pentru traficul în ambele direcţii; traficul de persoane se desfăşoară într-un sens, iar contrabanda cu droguri în celălalt,
• comerţul cu amănuntul combinat, în care se face trafic de mărfuri diverse, inclusiv de oameni, droguri şi arme.

Traficul de fiinţe umane încalcă dreptul la demnitate, integritate fizică şi psihică, prevederile referitoare la interzicerea torturii şi pedepselor, tratamentelor  inumane sau degradante, sclaviei şi muncii forţate sunt prevăzute în Declaraţia Universală a Drepturilor Omului
 (adoptată la 10 decembrie 1948 de Adunarea Generală a O.N.U.) şi în Carta Drepturilor Fundamentale a Uniunii Europene
 (adoptată în cadrul Consiliul European de la Nisa, din 7 decembrie 2000). Articolul 5 alin.(3) din Cartă prevede în mod expres că “traficul de fiinţe umane este interzis”. 
Combaterea acestui fenomen transnaţional necesită o acţiune coordonată a diferiţilor factori responsabili la nivel european şi internaţional: Organizaţia Naţiunilor Unite (O.N.U.), Organizaţia pentru Securitate şi Cooperare în Europa (O.S.C.E.), Consiliul Europei, Uniunea Europeană.
Acţiunile întreprinse pentru combaterea traficului de persoane pot fi clasificate în două categorii:
· acţiuni cu caracter legislativ,
· acţiuni cu caracter operaţional.
II. Definirea “traficului de fiinţe umane”. Cauze şi forme de manifestare ale traficului de fiinţe umane
Protocolul privind prevenirea, reprimarea şi pedepsirea traficului de persoane, în special al femeilor şi copiilor
, -  articolul (3) - conţine prima definiţie comună, la nivel internaţional, în ceea ce priveşte traficul de fiinţe umane.

Articolul 4 din Convenţia Consiliului Europei privind lupta împotriva traficului de fiinţe umane
, defineşte următoarele expresii:
 (a) Expresia “trafic de fiinţe umane” desemnează recrutarea, transportul, transferul, cazarea sau primirea persoanelor, prin ameninţarea cu sau utilizarea forţei sau altor forme de constrângere, prin răpire, fraudă, înşelăciune, abuz de autoritate sau de o situaţie de vulnerabilitate, sau prin oferirea sau acceptarea de plăţi sau avantaje pentru obţinerea consimţământului unei persoane având autoritate asupra altei persoane, în scopul exploatării. Exploatarea cuprinde, cel puţin, exploatarea prostituţiei celorlalţi sau alte forme de exploatare sexuală, munca sau serviciile forţate, sclavia sau practicile similare acesteia, aservirea sau prelevarea de organe;

(b) Consimţământul unei victime a “traficului de fiinţe umane” la exploatarea enunţată la alineatul (a) nu prezintă relevanţă atunci când a fost utilizat unul dintre mijloacele enunţate la alineatul (a);

(c) Recrutarea, transportul, transferul, cazarea sau primirea unui copil în scopul exploatării sunt considerate “trafic de fiinţe umane”, chiar dacă nu implică nici unul dintre mijloacele enunţate la alineatul (a) al prezentului articol;

(d) Termenul “copil” desemnează orice persoană cu vârsta mai mică de optsprezece ani;

(e) Termenul “victimă” desemnează orice persoană fizică care este supusă traficului de fiinţe umane aşa cum acesta este definit în acest articol.

Conform celei mai simple definiţii, este vorba de o persoană trecută peste graniţa de stat sau transportată în interiorul statului pentru a fi adusă în stare de sclavie sau servitude. Acest fenomen infracţional are trei elemente caracteristice:

• recrutarea, transportul, transferul, adăpostirea sau primirea de persoane;
• ameninţarea cu folosirea forţei sau diferite forme de constrângere care nu implică violenţa, precum frauda sau înşelăciunea;
• exploatarea, în special pentru munca forţată în construcţii, agricultură şi sectorul casnic, dar şi pentru cerşit, prostituţie şi diverse forme de exploatare sexuală.

Exploatarea constituie scopul şi elementul definitoriu care diferenţiază traficul de fiinţe umane de alte infracţiuni.
Distincţia între “traficul de fiinţe umane” şi “imigraţia clandestină” are în vedere faptul că termenul de “imigraţie clandestină” se referă la activitatea directă, de favorizare, cu scop lucrativ, a intrării sau şederii unui cetăţean străin într-un stat, violând normele privind disciplina imigrării în vigoare în acel stat. Delictul de favorizare a imigraţiei clandestine se configurează, deci, ca un delict în dauna statului.

Traficul de fiinţe umane se diferenţiază de imigraţia clandestină pentru că:
- nu comportă în mod necesar violarea disciplinei naţionale în materie de intrare şi şedere a cetăţenilor străini;
- în faza de recrutare, transport sau cazare în ţara de destinaţie se recurge la forme de constrângere pentru a reduce şi a menţine individul în condiţii de exploatare;

- se manifestă ca una din formele cele mai degradante de sclavie, comportând o violare a drepturilor fundamentale ale individului, precum dreptul la viaţă, la demnitate şi la siguranţă, dreptul la sănătate.
Traficul de fiinţe umane se caracterizează, deci, ca delict împotriva persoanei, acesteia atribuindu-se statutul de victimă.

Cauzele fenomenului
 Din analiza studiilor de caz şi a statisticilor poliţiei, cauzele care generează şi susţin fenomenul traficului de persoane, în special pe linia prostituţie-proxenetism (datele privind traficul în vederea prelevării de organe sunt insuficiente pentru o concluzie pertinentă, la fel ca şi în cazul traficului în vederea exploatării muncii sau al unor forme de sclavie şi practici similare) pot fi clasificate astfel:
A. Cauze macro-sociale, determinate de
· factori socio-economici;
· factori educaţionali;
· factori socio-culturali.
În ceea ce priveşte factorii socio-economici, motivul determinant al alegerii prostituţiei ca ocupaţie, precum şi  practicarea prostituţiei în ţara de origine, dar mai ales în alte ţări, îl constituie situaţia materială foarte precară, combinată cu lipsa perspectivelor de ameliorare a acestei stări de fapt. Cele mai multe dintre victime aparţin unor familii în care unul sau chiar ambii părinţi sunt şomeri, au dificultăţi materiale sau au ele însele o situaţie materială deosebit de grea, fiind abandonate de soţi şi având copii în întreţinere.
Referitor la şomaj şi ţinând seama de actuala conjunctură economică, numeroase tinere, mai ales cele cu grad scăzut de profesionalizare, nu-şi găsesc locuri de muncă şi ajung să aleagă prostituţia ca mijloc de subzistenţă.
Factorii educaţionali apar ca o rezultantă a educaţiei receptate şi sedimentate în familie, a pregătirii şcolare şi profesionale, a percepţiei experienţelor proprii.
Carenţele educaţionale sunt cele ce precipită procesul angajării în prostituţie, aducând persoana respectivă în poziţia de victimă, sau în acţiuni de proxenetism.

 În ceea ce priveşte factorii socio-culturali, dezvoltarea fenomenului traficului de persoane reflectă un complex de mentalităţi ale societăţii care conduc la devalorizarea fiinţei umane, în favoarea câştigului material. Totodată, este rezultatul confuziilor, frustrărilor, inhibiţiilor (transformate apoi în exhibiţii), reprimărilor referitoare la sexualitate, pe plan naţional şi mondial.
De asemenea, traficarea prostituatelor reflectă mentalitatea de devalorizare a femeii în raport cu bărbatul.
Toate acestea se întamplă din cauza lipsei aproape totale de educaţie susţinută referitoare la sexualitate, relaţii interumane, relaţia de cuplu.
B. Cauze micro-sociale
În cadrul cauzelor micro-sociale se deosebesc următorii factori:
- modelul familial,
- apartenenţa la diferite grupuri.
Modelul familial din care provin persoanele traficate sau implicate în trafic îşi pune amprenta asupra comportamentului şi orientării ocupaţionale. În general, este vorba de familii în care alcoolismul, violenţa şi antecedentele penale, cât şi lipsa afecţiunii parentale sunt o constantă. În plus, în multe cazuri se întâlnesc episoade traumatizante în care subiecţii au fost supuşi violului, incestului, maltratării, diverselor abuzuri sau abandonului familial. De această situaţie profită traficanţii, care se erijează în ocrotitori în momentul racolării.
În ceea ce priveşte apartenenţa la diferite grupuri, nivelul scăzut de instruire, o anumită incapacitate de adaptare şi de relaţionare conferă persoanelor traficate o viziune deformată referitoare la propria integrare în viaţa socială. Astfel, unele decizii sunt luate pe baza unor percepţii exagerate referitoare la obstacolele în plan socio-profesional sau prin preluarea unor modele comportamentale (cazul tinerelor introduse de prieteni în reţelele de prostituţie, cazurile de prostituţie mascată de diverse ocupaţii din domeniul modelling-ului).
Factori endogeni, predispozanţi sunt:
a. factorii individuali

Cele mai semnificative par să fie deficienţele structurale ale personalităţii subiecţilor implicaţi în trafic: cele moral-caracteriale, labilitate psihică, alienare. Unele pot fi consecinţe ale debutului vieţii sexuale la vârsta adolescenţei sau ale agresării sexuale anterioare (în familie,în grupul de cunoscuţi, la locul de muncă).
b. lipsa generală de informare
Deşi traficul de fiinţe umane ia amploare, se constată, la nivelul întregii societăţi,  o lipsă generală de informare referitoare la riscurile şi situaţiile traumatizante la care sunt supuse persoanele traficate şi, în acelaşi timp, la metodele de racolare folosite de traficanţi. 
În funcţie de persoanele ţintă, metodele de racolare sunt diverse:
- racolarea directă, cu propunerea de asigurare a unui loc în care să practice prostituţia, să cerşească sau să fure, cu asigurarea cazării, protecţiei, transportului şi aranjării trecerii frontierei;
- promisiunea asigurării legale a unei ocupaţii, fie în hoteluri şi restaurante (ca menajere, picoliţe, recepţionere,cameriste,stripteuze etc), fie în case sau instituţii private (ca baby-sitter, ajutor de menaj, îngrijitoare, secretare etc.);
- racolarea pentru activităţi sexuale care nu comportă multe riscuri  (dame de companie, protagoniste în dansuri sau spectacole erotice, actriţe pentru producţii pornografice, prestaţii sexuale în cluburi private sau în săli de masaj);
- recrutarea prin agenţii matrimoniale;
- invitaţii pentru vizite particulare;

- recrutarea pentru activităţi artistice (dansatoare, cantăreţe, fotomodele).
După etapa racolării şi ajungerea la destinaţie, traficanţii folosesc o serie de metode pentru a controla conduita victimelor:
- deposedarea de documentele de identitate şi de călătorie;
- ameninţarea cu sesizarea organelor de urmărire penală;
- ameninţarea cu sesizarea oficiilor pentru străini şi cu posibilitatea expulzării;
- lipsirea de libertate;
- vânzarea succesivă către alţi traficanţi locali;
- folosirea violenţei fizice şi psihice (maltratări, violuri, şantaj, drogări, etc).
III. Instrumente normative de luptă împotriva traficului de fiinţe umane la nivelul Uniunii Europene
1. Carta Drepturilor Fundamentale a Uniunii Europene (Carta de la Nisa), adoptată la Nisa la 7 decembrie 2000, prevede în mod expres în art.5 “interzicerea sclaviei şi a muncii forţate”:

- “Nimeni nu poate fi ţinut în condiţii de sclavie sau de servitute”;
- “Nimeni nu poate fi obligat să îndeplinească o muncă forţată sau obligatorie”;
- “Este interzisă traficarea fiinţelor umane”.
2. Tratatul Uniunii Europene
 întăreşte competenţele Uniunii Europene în ceea ce priveşte cooperarea judiciară şi de poliţie în domeniul penal, prin crearea unui cadru unitar pentru prevenirea şi lupta împotriva criminalităţii organizate (art.29).
3. Decizia cadru a Consiliului din 19 iulie 2002 privind combaterea traficului de persoane (2002/629/JAI)

Unul dintre primele obiective ale Uniunii Europeană în actualizarea strategiei de luptă împotriva traficului de fiinţe umane a fost adoptarea unei definiţii comune a delictului de trafic de fiinţe umane şi fixarea de sancţiuni proporţionale cu gravitatea acţiunii, ca premiză pentru iniţierea unei linii de acţiune comune în materie penală şi cooperare întărită în sectorul judiciar.
Astfel, în 2002, Consiliul Uniunii Europene a adoptat Decizia cadru referitoare la delictul de trafic de fiinţe umane finalizat cu exploatarea sexuală şi exploatarea forţei de muncă. În document sunt reluate elementele fundamentale ale definiţiei de trafic de fiinţe umane prevăzute în Protocolul O.N.U., recunoscând-o ca un delict împotriva persoanei, în scopul exploatării acesteia:
Art. 1 - Infracţiuni legate de traficul de persoane în scopul exploatării muncii lor sau a exploatării sexuale
(1) Fiecare stat membru ia măsurile necesare pentru a acţiona astfel încât următoarele acţiuni să fie pasibile de pedeapsă:
racolarea, transportul, transferul, cazarea, primirea ulterioară a unei persoane, inclusiv trecerea sau transferul controlului exercitat asupra acesteia:

(a) atunci când se face uz de constrângere, de forţă sau de ameninţări, inclusiv răpirea, sau

(b) atunci când se face uz de înşelăciune sau de fraudă, sau

(c) atunci când există abuz de autoritate sau de o situaţie de vulnerabilitate, astfel încât persoana nu are o altă alternativă reală şi acceptabilă decât de a se supune acestui abuz, sau

(d) atunci când se oferă sau se primesc remuneraţii sau avantaje pentru a se obţine consimţământul unei persoane care are autoritate asupra alteia,

în scopul exploatării muncii sau serviciilor acestei persoane, inclusiv sub formă, cel puţin, de prestare de muncă sau de servicii forţate sau obligatorii, de sclavie sau de practici similare sclaviei sau de servitute sau

în scopul exploatării prostituţiei altuia şi a altor forme de exploatare sexuală, inclusiv pentru pornografie.

(2) Consimţământul unei victime a traficului de persoane la exploatarea intenţionată sau efectivă este irelevant atunci când a fost folosit oricare din mijloacele prevăzute la alineatul (1).

(3) Când acţiunile prevăzute la alineatul (1) se referă la un copil, se pedepsesc ca o infracţiune de trafic de persoane, chiar dacă nu a fost folosit nici unul din mijloacele prevăzute la alineatul (1).

(4) În sensul prezentei decizii-cadru, prin “copil” se înţelege orice persoană în vârstă de mai puţin de 8 ani.

Art. 2 - Instigarea, participarea, complicitatea şi tentativa
Fiecare stat membru trebuie să ia măsurile necesare pentru a pedepsi instigarea, participarea, complicitatea sau tentativa la infracţiunile prevăzute la art. 1.
Art. 3 -  Sancţionarea infracţiunilor prevăzute la art.1 şi 2.

(1) Fiecare stat membru trebuie să ia măsurile necesare astfel încât infracţiunile prevăzute la articolele 1 şi 2 să fie pasibile de sancţiuni penale efective, proporţionale şi disuasive, susceptibile să antreneze extrădarea.

(2) Fiecare stat membru trebuie să ia măsurile necesare pentru ca infracţiunile prevăzute la articolul 1 să fie pasibile de pedepse privative de libertate, având o durată maximă care nu poate fi mai mică de opt ani, atunci când au fost săvârşite în următoarele împrejurări:

(a) infracţiunea a pus în pericol viaţa victimei în mod deliberat sau din neglijenţă gravă;

(b) infracţiunea a fost săvârşită împotriva unei victime care era vulnerabilă în mod deosebit. O victimă este considerată a fi vulnerabilă în mod deosebit, cel puţin atunci când nu a împlinit vârsta majoratului sexual prevăzută de legislaţia naţională şi când infracţiunea a fost săvârşită în scopul exploatării prostituţiei altuia şi altor forme de exploatare sexuală, inclusiv pentru pornografie;

(c) infracţiunea a fost săvârşită prin recurgerea la violenţe grave sau a provocat un prejudiciu deosebit de grav victimei;
(d) infracţiunea a fost săvârşită în cadrul unei organizaţii criminale.

Art. 6 - Competenţa şi urmărirea 

Fiecare stat membru trebuie să ia măsurile necesare pentru a-şi stabili competenţa în privinţa infracţiunilor prevăzute la articolele 1 şi 2, în următoarele cazuri:

 (a) infracţiunea a fost săvârşită, în totalitate sau parţial, pe teritoriul său sau

(b) autorul infracţiunii este unul din resortisanţii săi sau

(c) infracţiunea a fost săvârşită în interesul unei persoane juridice stabilite pe teritoriul acelui stat membru.
4. Directiva 2004/81/CE a Consiliului din 29 aprilie 2004 privind permisul de şedere eliberat resortisanţilor ţărilor terţe care sunt victime ale traficului de persoane sau care au făcut obiectul unei facilitări a imigraţiei ilegale  şi care cooperează cu autorităţile competente

Directiva defineşte termenii specifici (“resortisant al unei ţări terţe”, “permis de şedere”, “minor neînsoţit” etc.), prevede garantarea unei „perioade de gândire”, care să permită resortisanţilor recuperarea şi sustragerea de sub influenţa autorilor infracţiunilor, în scopul unei eventuale cooperări cu autorităţile competente, dar care nu conferă automat dreptul la permisul de şedere. 
 Statele membre garantează resortisanţilor ţărilor terţe în cauză, care nu dispun de resurse suficiente, condiţii de viaţă în măsură să le asigure subzistenţa, precum şi acces la îngrijiri medicale de urgenţă. Acestea satisfac nevoile speciale ale celor mai vulnerabile persoane, inclusiv, în funcţie de situaţie şi în cazul în care legislaţia internă prevede acest lucru, prin acordarea de asistenţă psihologică. În aplicarea directivei, statele membre ţin seama în mod corespunzător de nevoile privind siguranţa şi protecţia resortisanţilor ţărilor terţe în cauză, în conformitate cu legislaţia internă, şi le pot acorda asistenţă juridică gratuită. 
 Fără a aduce atingere legislaţiei referitoare la ordinea publică şi protecţia siguranţei interne, autorităţile pot decide eliberarea permisului de şedere, cu  respectarea unor condiţii expres menţionate. 
Articolul 10 din directivă se referă la minori:

 (a) statele membre au în vedere în mod corespunzător interesul superior al copilului. Ele urmăresc ca procedura să fie adecvată, luându-se în considerare vârsta şi gradul de maturitate ale copilului;
(b) statele membre garantează minorului accesul la sistemul de învăţământ în aceleaşi condiţii ca şi propriilor cetăţeni. Statele membre pot prevedea ca accesul respectiv să se limiteze la învăţământul public;

(c) în cazul în care resortisantul ţării terţe este un minor neînsoţit, statele membre adoptă dispoziţiile necesare pentru a stabili identitatea şi cetăţenia copilului şi faptul că nu este însoţit. Statele membre iau toate măsurile pentru a-i regăsi cât mai repede posibil familia şi adoptă dispoziţiile necesare în cel mai scurt termen, pentru a asigura reprezentarea juridică a acestuia, inclusiv, în funcţie de situaţie, în cadrul procedurii penale, în conformitate cu legislaţia naţională.

Statele membre stabilesc, de asemenea,  modalităţile conform cărora titularii permisului de şedere temporară pot avea acces la muncă, la formare profesioanală şi la instrucţie, limitat la durata permisului de şedere. Condiţiile şi procedurile de autorizare a accesului la piaţa muncii, la formare profesională şi la învăţământ sunt stabilite de autorităţile competente, în conformitate cu legislaţia internă.
Victimelor traficului de persoane care beneficiază de permisul de şedere le este garantat accesul la programe sau proiecte cu scopul reluării unei vieţi sociale normale, aşa cum prevede articolul 12 din directivă:
- resortisanţii ţărilor terţe în cauză au dreptul de a accede la programele şi proiectele existente prevăzute de statele membre sau de organizaţii neguvernamentale sau asociaţii care au încheiat acorduri speciale cu statele membre, al căror obiectiv este întoarcerea resortisanţilor respectivi la o viaţă socială normală, inclusiv, în funcţie de situaţie, la cursuri concepute pentru ameliorarea competenţelor lor profesionale sau pregătirea întoarcerii lor asistate în ţara lor de origine. 
Statele membre pot prevedea programe sau proiecte specifice pentru resortisanţii ţărilor terţe în cauză.
Atunci când un stat membru decide să instituie şi să pună în aplicare programele sau proiectele menţionate, acesta poate condiţiona eliberarea permisului de şedere sau reînnoirea acestuia de participarea la programele sau proiectele menţionate anterior.
Alte instrumente normative de luptă împotriva traficului de fiinţe umane, la nivelul Uniunii Europene: 
1. Comunicarea Comisiei cu privire la combaterea turismului sexual în care sunt implicaţi copii (COM (96) 0547 final)

2. Comunicarea Comisiei către Parlamentul European şi Consiliu cu privire la noi acţiuni în domeniul luptei împotriva traficului de femei (COM(98)0726 final)

3. Decizia Comisiei din 25 martie 2003 de creare a unui grup consultativ denumit “Grupul de experţi privind traficul de persoane”(2003/209/CE)

Misiunea grupului de experţi constă în:
- consultanţă în orice chestiune privind traficul de persoane;
- realizarea şi emiterea de avize sau rapoarte către Comisie, la cererea acesteia sau din proprie iniţiativă, luând în considerare în mod corespunzător de recomandările din Declaraţia de la Bruxelles;
- prezentarea unui raport care are ca scop sprijinirea Comisiei în lansarea de noi propuneri concrete la nivel european.

4. Decizia-cadru a Consiliului din 22 decembrie 2003 privind combaterea exploatării sexuale a copiilor şi a pornografiei infantile (2004/68/JAI)

5. Raportul Comisiei în temeiul articolului 12 (alin.2) din Decizia-cadru a Consiliului din 22 decembrie 2003 privind combaterea exploatării sexuale a copiilor şi a pornografiei infantile (COM(2007) 716 final)

6. Decizia nr. 803/2004/CE a Parlamentului European şi a Consiliului din 21 aprilie 2004 de adoptare a unui program de acţiune comunitară (2004-2008) pentru prevenirea şi combaterea violenţei împotriva copiilor, a tinerilor şi a femeilor şi  pentru protejarea victimelor şi  a grupurilor de risc (programul Daphné II)

7. Comunicarea Comisiei către Parlamentul European şi Consiliu cu privire la lupta împotriva traficului de fiinţe umane – abordare integrată şi propuneri în vederea unui plan de acţiune (COM(2005)514 final)

8. Decizia Consiliului din 24 iulie 2006 privind încheierea, în numele Comunităţii Europene, a Protocolului privind prevenirea, reprimarea şi pedepsirea traficului de persoane, în special de femei şi copii, adiţional la Convenţia Organizaţiei Naţiunilor Unite împotriva criminaliăţii transnaţionale organizate, în ceea ce priveşte dispoziţiile protocolului, în măsura în care acestea intră în sfera de aplicare a articolelor 179 şi 181 A  din Tratatul de instituire a Comunităţii Europene (2006/618/CE)

9. Decizia nr. 779/2007/CE a Parlamentului European şi a Consiliului din 20 iunie 2007 de instituire, pentru perioada 2007-2013, a unui program special de prevenire şi combatere a violenţei împotriva copiilor, a tinerilor şi a femeilor, precum şi de protecţie a victimelor şi a grupurilor expuse riscurilor (programul Daphne III), ca parte a Programului general  “Drepturile fundamentale şi justiţia”

Uniunea Europeană susţine o serie de programe în scopul sprijinirii activităţii la nivel naţional şi comunitar şi cooperarea autorităţilor publice şi ale organizaţiilor societăţii civile pentru prevenirea şi lupta împotriva traficului de fiinţe umane. Dintre aceste programe, Programul DAPHNE, pentru combaterea violenţei împotriva copiilor, adolescenţilor şi femeilor a comportat mai multe etape, ultima fiind în desfăşurare, până în 2013:
- Programul Daphne I   (2000 - 2003)

- Programul Daphne II  (2004 - 2008)

- Programul Daphne III (2007 - 2013)

10. Declaraţia de la Bruxelles asupra prevenirii şi combaterii traficului de persoane din 18-20 septembrie 2002.

Declaraţia de la Bruxelles reprezintă un instrument util pentru o dezvoltare mai susţinută şi mai amplă asupra cooperării interdisciplinare la nivel comunitar şi naţional, cu scopul de a încuraja adoptarea de măsuri eficace asupra următoarelor probleme:

- mecanisme de cooperare şi coordonare;

- prevenire;

- protecţie şi asistenţă a victimelor traficului de fiinţe umane;

- cooperare judiciară şi de poliţie;

- cooperare internaţională de luptă împotriva criminalităţii

- întărirea relaţiilor cu ţările terţe.
11. Recomandările din Raportul Grupului de experţi

Grupul de experţi privind traficul de persoane a fost mandatat să contribuie la dezvoltarea în continuare a prevenirii şi a luptei împotriva traficului de persoane, să permită Comisiei colectarea de opinii în vederea iniţiativelor acesteia referitoarea la traficul de persoane şi să pregătească un raport având la bază recomandările prevăzute în Declaraţia de la Bruxelles.
La 22 decembrie 2004, grupul de experţi a prezentat raportul în cauză (Report of the experts group on trafficking în human beings) însoţit de o serie de recomandări în vederea lansării de noi propuneri concrete la nivel european.
Recomandările din Raportul Grupului de experţi se referă la următoarele aspecte ale fenomenului privind “traficul de fiinţe umane”: 
Recomandarea 2 
Chiar dacă traficul se realizează deseori depăşind graniţele naţionale şi cu implicarea reţelelor criminale organizate, acesta poate avea loc chiar în interiorul ţărilor şi fără implicarea reţelelor de crimă organizată. Indiferent de situaţie, statele ar trebui să se asigure că toate formele de trafic de fiinţe umane sunt urmărite şi sancţionate corespunzător. 

Recomandarea 4
Scopul raportului este acela de a contribui la dezvoltarea unei politici coerente şi cuprinzătoare la nivelul UE, în ceea ce priveşte lupta împotriva traficului de fiinţe umane. Definiţia fenomenului trebuie să ia în considerare toate aspectele şi, în special, impactul asupra drepturilor omului. În acest context, traficul de fiinţe umane trebuie să fie definit ca un fenomen complex, care violează voinţa şi dreptul de autodeterminare al individului, afectând demnitatea sa umană. Referitor la copii, aceştia au dreptul la măsuri speciale de protecţie, care ar trebui să fie considerate principii generale.
Recomandarea 15
Pentru a putea aborda în mod eficient problematica traficului de fiinţe umane este necesară o abordare holistică şi integrată, bazată pe respectul şi promovarea drepturilor omului. Pentru a face posibilă realizarea unei astfel de abordări multidisciplinare, este crucială cooperarea şi coordonarea între toţi actorii implicaţi şi părţile interesate, incluzând societatea civilă şi sindicatele. Obiectivul trebuie să fie acela de a dezvolta o politică integrată care să acopere diferite domenii şi  niveluri unde este necesară o acţiune. În acest scop, guvernele trebuie să instituie structuri eficiente de coordonare şi cooperare la nivel politic şi operativ.
Recomandarea 26

Toate acţiunile întreprinse faţă de minorii traficaţi trebuie să se bazeze pe principiile stabilite de Convenţia ONU asupra drepturilor copilului, în special:
- principiul “interesului superior al copilului” trebuie să primeze în toate acţiunile care implică minori. Minorul victimă a traficului nu trebuie să fie incriminat;

- punctul de vedere al minorilor trebuie să fie solicitat şi luat în considerare, în funcţie de vârstă şi de maturitate, în toate aspectele care îi privesc;

- principiul de nondiscriminare presupune ca minorii traficaţi să fie trataţi întâi de toate ca minori.

Recomandarea 35
Statele membre trebuie să stabilească un loc central, unde informaţiile din diferite surse şi de la actorii implicaţi să fie sistematic adunate şi analizate. Acest lucru ar putea fi Raportorul Naţional, cu statut independent, comparabil cu o structură.

Aceasta ar trebui să cuprindă:
- sarcina de colectare a datelor privind traficul de persoane în sensul cel mai larg posibil, inclusiv monitorizarea efectelor de punere în aplicare a planurilor naţionale de acţiune; 

- un mandat clar şi competenţele adecvate pentru a avea acces şi a putea colecta date referitoare la traficul de persoane de la toţi actorii implicaţi;
- competenţa de a raporta direct la Guvern şi/sau Parlament, precum  şi de a face recomandări privind elaborarea politicilor naţionale şi a planurilor de acţiune.
Recomandarea 49

Fondurile stipulate în programele comunitare existente trebuie să fie destinate cercetării şi proiectelor-pilot pentru promovarea şi implementarea de programe de educaţie sexuală adresate copiilor şi tinerilor din statele membre, având în vedere nevoile şi condiţia de vulnerabilitate a acestora.
Recomandarea 50
Statele membre trebuie să reducă vulnerabilitatea traficului de persoane adoptând măsuri precum:
-  asigurarea emiterii şi disponibilităţii certificatelor de naştere, cetăţenie şi căsătorie pentru orice persoană;
-  combaterea violenţei şi discriminării împotriva femeilor;

- asigurarea accesului egal şi controlului femeilor asupra resurselor economice şi financiare, a accesului la credite, inclusiv la  microcredite cu dobânzi scăzute, pentru femeile vulnerabile din punct de vedere social;
- combaterea oricărei forme de discriminare împotriva minorităţilor, promovând dezvoltarea de programe care să ofere posibilitatea de susţinere, educaţie de bază şi reducerea barierelor pentru antreprenoriat.
Recomandarea 61
Uniunea Europeană şi statele membre trebuie să încurajeze dezvoltarea de reţele internaţionale, în măsură să includă toţi actorii relevanţi, pentru a disemina informaţii asupra traficului, pentru a împărtăşi cele mai bune practici şi pentru a formula strategii comune şi parteneriate (de exemplu - crearea unei baze de date pentru persoanele dispărute, cu o atenţie deosebită pentru minorii străini neînsoţiţi, victime ale traficului).
Recomandarea 80
Minorii imigranţi reprezintă o categorie socială extrem de vulnerabilă. Acestora trebuie să le fie garantate acelaşi nivel de protecţie şi aceleaşi oportunităţi ca şi minorilor cetăţeni ai statului în care aceştia locuiesc, în mod independent de statutul lor de imigranţi (legali sau nelegali).
Recomandarea 91
Pentru a stabili contactul cu persoanele presupuse a fi traficate şi pentru a le face să dobândească siguranţa în ele însele şi încredere faţă de subiecţii care le pot ajuta, este necesară crearea de centre “drop-in” şi “hotlines”. Acesta este un aspect foarte important, deoarece cercetările demonstrează că doar un număr foarte limitat de persoane traficate sunt identificate de către agenţiile abilitate să aplice legea, în timp ce marea majoritate a acestora se identifică prin intermediul ONG-urilor, autorităţilor locale, hotlines, clienţilor, colegilor.
Recomandarea 93

Este necesară stabilirea unor proceduri de colaborare şi de schimb de informaţii între toţi subiecţii care operează în domeniul activităţilor de combatere a traficului de persoane şi de protejare a victimelor, în special în ceea ce priveşte identificarea şi asistarea imediată a victimelor-copii. În cazul în care există suspiciunea că este victimă a traficului, minorul trebuie să fie imediat trimis către serviciile sociale competente. Acolo unde vârsta este incertă, datorită lipsei documentelor sau din cauza certificatelor de identitate false, iar persoana susţine că are mai puţin de 18 ani, aceasta trebuie să fie considerată şi tratată ca minor.

Recomandarea 99
În scopul garantării asistenţei şi protecţiei persoanelor traficate, statele membre trebuie să realizeze structuri adecvate pentru a asigura condiţii de cazare sigure şi adecvate, îngrijire medicală şi psihologică, consiliere, asistenţă juridică gratuită, educaţie, formare profesională şi oportunităţi de angajare. Toate serviciile trebuie să fie furnizate în regim de voluntariat şi confidenţialitate, fară discriminare şi prejudecăţi şi în conformitate cu principiile fundamentale care derivă din normativele internaţionale referitoare la respectarea drepturilor omului, în special a vieţii private, confidenţialităţii, autodeterminării şi libertatăţii de mişcare.
Recomandarea 102
Organizaţiile care furnizează servicii de suport persoanelor traficate trebuie să dezvolte standarde comune, bazate pe indicatori clari şi măsurabili, pentru monitorizarea şi evaluarea în mod regulat a calităţii şi sustenabilităţii serviciilor şi prestaţiilor acestora. Uniunea Europeană trebuie să promoveze dezvoltarea unor astfel de standarde, precum şi cooperarea transnaţională între furnizorii de servicii.
Recomandarea 112
Programele de repatriere şi de asistenţă socială trebuie să fie finalizate prin incluziunea socială a persoanei traficate, prin capacitatea acesteia de a-şi dezvolta propriile abilităţi, pentru a lua în mod independent deciziile care o privesc, precum  şi pentru a avea controlul propriei vieţi.
Recomandarea 128
Face referire la prevederile care permit persoanelor, victime ale traficului, să solicite despăgubiri, atât în procedurile civile ca şi în cele penale, precum  şi prin intermediul eventualelor scheme de despăgubiri din partea statului. Acestea ar trebui să includă dreptul de a primi consultanţă juridică şi asistenţă gratuite.
Recomandarea 106
Viitoarele instrumente normative în domeniul traficului de persoane trebuie să conţină liniile directoare relative la următoarele aspecte:
- respectarea demnităţii,
- dreptul la informare şi consiliere,
- dreptul la viaţă privată,
- dreptul la protecţie,
- dreptul la despăgubire.
În ceea ce priveşte România, aceasta şi-a asumat principalele instrumente internationale referitoare la traficul de persoane şi drepturile omului:
- Convenţia Naţiunilor Unite împotriva criminalităţii transnaţionale organizate, semnată la data de 14 decembrie 2000, la Palermo,  alături de cele două protocoale adiţionale, adoptate la New York, 15 noiembrie 2000:

- Protocolul privind prevenirea, reprimarea şi pedepsirea traficului de persoane, în special al femeilor şi copiilor;

-  Protocolul împotriva traficului ilegal de migranţi pe calea terestră, aeriană şi pe mare. Convenţia a fost ratificată  prin Legea nr. 565/2002;  

- Convenţia Consiliului Europei privind acţiunea împotriva traficului de fiinţe umane, ratificată prin Legea nr. 300/2006, care a intrat în vigoare la 1.02.2008;

- Planul Uniunii Europene privind cele mai bune practici, standarde şi proceduri pentru combaterea şi prevenirea traficului de fiinţe umane, publicat în Jurnalul Oficial al Uniunii Europene, la data de 9 decembrie 2005. 

De asemenea, România şi-a asumat principalele instrumente internationale cu referire expresă la drepturile copilului, traficul de copii şi lupta împotriva oricărei forme de exploatare a copiilor:

- Convenţia privind drepturile copilului, adoptată de Adunarea Generală O.N.U., la data de 20 noiembrie 1989, intrată în vigoare în 1990 şi ratificată prin Legea nr.18/1990;

- Convenţia Organizaţiei Internaţionale a Muncii nr.182/1999 privind interzicerea celor mai grave forme de muncă a copiilor şi acţiunea imediată în vederea eliminării lor, adoptată în 1999 şi ratificată prin Legea 203/2000;

- Protocolul facultativ al Convenţiei cu privire la drepturile copilului, vânzarea de copii, prostituţia copiilor şi pornografia infantilă (2001).

Acquis-ul comunitar în domeniul traficului de fiinţe umane

- Decizia cadru a Consiliului 2004/68/JAI din 22 decembrie 2003 privind combaterea exploatării sexuale a copiilor şi a pornografiei cu minori – Jurnalul Oficial L 13, 20/01/2004;

-Decizia cadru a Consiliului 2002/629/JAI din 19 iulie 2002 privind combaterea traficului de fiinţe umane - Jurnalul Oficial L 203,01/08/2002;

-Decizia Consiliului 2001/87/EC din 8 Decembrie 2000 privind semnarea, în numele Uniunii Europene, a Convenţiei ONU împotriva crimei organizate transfrontaliere şi Protocoalele privind combaterea traficului de fiinţe umane, în special a traficului de femei şi copii şi a contrabandei cu imigranţi pe pământ, în aer şi pe mare - Jurnalul Oficial L 030, 01/02/2001;

- Decizia Consiliului din 29 mai 2000 privind combaterea pornografiei cu minori pe Internet - Jurnalul Oficial L 138, 09/06/2000;

-Decizia Cadru a Consiliului European 2001/220/JHA privind poziţia victimelor în procedura penală;

-Directiva Consiliului 2004/80/EC din 20 aprilie 2004 privind compensarea victimelor infracţiunilor;

-Convenţia europeană privind compensarea victimelor infracţiunilor violente (Strasbourg, 24 noiembrie 1983);

- Recomandarea nr. R(85)11 privind poziţia victimei în cadrul dreptului penal şi al procedurii penale;

- Comunicarea Comisiei Europene “Victimele infracţiunilor în Uniunea Europeană – Reflecţii privind standarde şi acţiune” (14 iulie 1999);

- Cartea verde “Compensarea victimelor infracţiunilor” a Comisiei Europene (28 septembrie 2001).

Ultimele 6 documente invocate anterior au fost transpuse în legislaţia naţională prin Legea nr.211/2004 privind unele măsuri pentru asigurarea protecţiei victimelor infracţiunilor, cu modificările şi completările ulterioare.

Referitor la materia traficului de fiinţe umane, în România este în vigoare Legea nr.678 din 21 noiembrie 2001 privind prevenirea şi combaterea traficului de persoane, publicată în Monitorul Oficial nr.783 din 11 decembrie 2001.

IV. Reglementări naţionale privind traficul de fiinţe umane
FRANŢA

Codul penal intrat în vigoare la 1 aprilie 2009

Capitolul V – Încălcări ale demnităţii persoanei
Secţiunea 1 bis – Traficul de fiinţe umane

Articolul 225-4-1

Traficul de fiinţe umane este săvârşit în schimbul unei recompense sau a altui avantaj sau a promisiunii unei recompense sau avantaj, pentru a recruta, transporta, transfera, găzdui sau primi o persoană, cu scopul de a permite comiterea împotriva acestei persoane de  infracţiuni ca: proxenetism, agresiuni sexuale, exploatarea cerşitului, exploatarea în condiţii de muncă şi cazare contrare demnităţii umane sau obligarea acelei persoane de a comite o crimă sau un delict.
Traficul de fiinţe umane se pedepseşte cu 7 ani de închisoare şi o amendă de 150.000€.

Articolul 225-4-2

Infracţiunea prevăzută la la art.225-4-1 se pedepseşte cu 10 ani închisoare şi o amendă de 1.500.000€, dacă a fost comisă în următoarele condiţii:
1. cu privire la un minor;
2. cu privire la o persoană a cărei vulnerabilitate specială, datorată vârstei, unei boli, infirmităţi, deficienţe fizice sau psihice, stării de graviditate, este evidentă sau este cunoscută de autorul faptei;
3. cu privire la mai multe persoane;
4. cu privire la o persoană care se găseşte în afara teritoriului Republicii sau din momentul sosirii acesteia pe teritoriul Republicii;
5. atunci când persoana a fost pusă în contact cu autorul faptei prin utilizarea unei reţele de telecomunicaţii, pentru difuzarea de mesaje destinate publicului larg;
6. în circumstanţe care expun direct persoana împotriva căreia este comisă infracţiunea unui risc de deces sau de rănire, de natură a provoca mutilarea sau o infirmitate permanentă.
7. prin utilizarea ameninţării, constrângerii, violenţei sau înşelăciunii vizând familia persoanei sau o altă persoană aflată în relaţii normale cu aceasta;
8. de către un ascendent legitim, natural sau adoptiv al persoanei, victimă a infracţiunii prevăzute la art.225-4-1, sau de către o persoană care are autoritate asupra ei, sau care abuzează de autoritatea conferită de funcţiile sale;
9. de către o persoană, chemată să participe, prin poziţia sa, la lupta împotriva traficului sau la menţinerea ordinii publice.
Articolul 225-4-3

Infracţiunea prevăzută la art.225-4-1 se pedepseşte cu 20 de ani de închisoare şi o amendă de 3.000.000€, dacă este comisă de un grup organizat.

Articolul 225-4-4

Infracţiunea prevăzută la art.225-4-1, comisă prin utilizarea torturii şi a actelor de cruzime, se pedepseşte cu închisoarea pe viaţă şi o amendă de 4.500.000€.

Articolul 225-4-5
Crima sau delictul care au fost comise sau care urmau să fie comise împotriva persoanei, victimă a traficului de fiinţe umane, se sancţionează cu o pedeapsă privativă de libertate, care are o durată superioară celei prevăzute la art.225-4-1 – 225-4-3.
Infracţiuni care au legătură cu infracţiunea de trafic de fiinţe umane
Secţiunea 2 bis -  Prostituţia minorului şi a persoanelor vulnerabile
Articolul 225-12-1 - Solicitarea, acceptarea sau obţinerea, în schimbul unei remuneraţii, sau a promisiunii unei remuneraţii, de relaţii sexuale cu un minor, care este angajat în prostituţie, chiar dacă nu sunt făcute cu regularitate, se pedepseşte cu 3 ani de închisoare şi o amendă de 45.000 €.
Articolul 225-12-2 - Pedeapsa creşte la 5 ani de închisoare şi 75.000 € amendă, în cazul în care:
1.infracţiunea este comisă, de obicei, cu privire la mai multe persoane;
2.persoana a intrat în contact cu infractorul, prin intermediul unei reţele de comunicaţii, destinată diseminării de mesaje nerestricţionate publicului;
3.infracţiunea a fost comisă de o persoană care abuzează de autoritatea pe care i-o conferă poziţia sa;
4.atunci când autorul faptei a pus, în mod deliberat sau prin imprudenţă, viaţa persoanei în pericol sau a comis acte de violenţă împotriva acesteia;
5.pedeapsa creşte la 7 ani închisoare şi o amendă de 100.000 €, în cazul în care minorul are vârsta de 15 ani.

Secţiunea 3 – Condiţii de muncă şi viaţă care aduc atingere demnităţii persoanei

Articolul 225-13 – Obţinerea de la o persoană a unor servicii neplătite, sau  a unor servicii pentru care se face o plată care nu reflectă importanţa muncii prestate, abuzând de condiţia de vulnerabilitate a acestei persoane, sau de situaţia de dependenţă a acesteia, acestea fiind evidente sau cunoscute de autorul faptei se pedepseşte cu 5 ani închisoare şi o amendă de 150.000 €.
Articolul 225-14 - Supunerea unei persoane la condiţii de muncă şi viaţă care sunt incompatibile cu demnitatea umană, abuzând de condiţia de vulnerabilitate sau de situaţia de dependenţă a acesteia, se pedepseşte cu 5 ani închisoare şi o amendă de 150.000 €.
Articolul 225-15 - Infracţiunile definite la articolele 225-13 şi 225-14 sunt pedepsite cu 7 ani închisoare şi o amendă de 200.000 €, atunci când au fost comise împotriva mai multor persoane.
Dacă infracţiunile au fost comise împotriva unui minor se pedepsesc cu 7 ani închisoare şi o amendă de 200.000€.

Dacă infracţiunile au fost comise împotriva mai multor persoane, printre care se află unul sau mai mulţi minori se pedepsesc cu 10 ani închisoare şi o amendă de 300.000€.
BELGIA

Codul penal (din 8 iunie 1867) modificat în 2007

Capitolul III a – Exploatarea cerşitului

Articolul 433 b - Se pedepseşte cu închisoarea de la 6 luni la 3 ani şi o amendă de 500 € la 25.000 €:
1.Orice persoană care angajează, antrenează, deturnează sau reţine o persoană, în vederea practicării cerşitului, care încurajează cerşitul sau continuă să facă acest lucru, sau care va pune la dispoziţie un cerşetor, cu scopul de a trezi compătimirea publică;
2.Orice persoană care exploatează cerşitul altora. Tentativa de a comite infracţiunile comise la alineatul 1 se pedepseşte cu închisoarea de la o lună la 2 ani şi o amendă de la 100 € la 2000 €.
Articolul 433 c – Infracţiunile vizate la art.433 b, alineatul 1 se pedepsesc cu închisoarea de la 1 an la 5 ani şi o amendă de la 500 € la 50.000 €, dacă au fost comise astfel:
1.cu privire la un minor;

2.abuzând de situaţia particulară de vulnerabilitate în care se află o persoană, de situaţia sa administrativă ilegală, de situaţia sa socială precară, de starea de graviditate, de o boală, de o infirmitate sau o deficienţă fizică sau mentală, astfel ăncât această persoană nu are altă alegere reală şi acceptabilă, decât de a se supune acestui abuz;
3.făcând uz, de o manieră directă sau indirectă, de fraudă, violenţă, ameninţări sau orice alte forme de constrângere.

Capitolul III b – Traficul de fiinţe umane (în vigoare din 12.09.2005)
Articolul 433 d - Constituie infracţiune de trafic de fiinţe umane recrutarea, transportul, transferarea, găzduirea, primirea unei persoane, pentru a trece sau a transfera controlul exercitat asupra acesteia, în scopul de:
1.a permite comiterea împotriva acestei persoane a infracţiunilor de corupere a tinerilor şi prostituţie;
2.a permite comiterea împotriva acestei persoane a infracţiunii prevăzute la art. 433 b;
3.a pune la muncă sau de a permite punerea la muncă a acestei persoane, în condiţii incompatibile cu demnitatea umană;

4.a preleva de la această persoană, sau de a permite prelevarea de la această persoană de organe şi ţesuturi, încălcând astfel prevederile Legii din 13 iunie 1986 privind prelevarea şi transplantul de organe;

5.a face posibilă comiterea de către această persoană a unei crime sau a unui delict, împotriva voinţei sale;
Cu excepţia cazului vizat la punctul 5, consimţământul persoanei vizate la primul alineat este irelevant.
 Infracţiunea prevăzută la alin.(1) se pedepseşte cu închisoarea de la 1an la 5 ani şi o amendă de la 500 € la 50.000 €

Tentativa comiterii infracţiunii vizate alin.(1) se pedepseşte cu închisoarea de la 1 an la 3 ani şi o amendă de la 100 € la 10.000 €

Articolul 433e - Infracţiunea prevăzută la art.433d alin.(1) se pedepseşte cu închisoarea de la 5 ani la 10 ani şi o amendă de la 750 € la 75.000 €, dacă infracţiunea a fost comisă în una din situaţiile următoare:
- de o persoană care are autoritate asupra victimei sau de o persoană care a abuzat de autoritatea sau de facilităţile pe care i le conferă funcţiile sale;
- de către un ofiţer, un funcţionar public sau un agent al forţelor publice aflat în exerciţiul funcţiunii.
Articolul 433f  - infracţiunea prevăzută la art.433d alin.(1) se pedepseşte cu închisoarea de la 10 ani la 15 ani şi o amendă de la 1000 € la 100.000 €, în cazurile în care:
- a fost comisă asupra unui minor;
- fost comisă abuzând de situaţia particulară de vulnerabilitate în care se află o persoană, de situaţia sa administrativă ilegală, de situaţia sa socială precară, de starea de graviditate, de o boală sau de o infirmitate fizică sau mentală, astfel încât această persoană nu are o altă alegere reală şi acceptabilă, decât de a se supune acestui abuz;
- a fost comisă, făcând uz, de o manieră directă sau indirectă, de fraudă, violenţă, ameninţări sau orice alte forme de constrângere;
- a pus în pericol viaţa victimei, în mod deliberat sau ca urmare a unei neglijenţe grave;
- a cauzat o boală incurabilă, o incapacitate permanentă fizică sau psihologică, pierderea unui organ sau funcţionarea defectuoasă a acestuia sau o mutilare gravă;
- se referă la o activitate obişnuită;
- constituie un act de participare principal sau accesoriu al unei asociaţii, şi când făptuitorul are sau nu calitatea de lider.

Articolul 433 g - infracţiunea prevăzută la 433d alin.(1)se pedepseşte cu închisoarea de la 15 ani la 20 de ani şi o amendă de la 1000 € la 150.000 €, în cazurile în care:

- a cauzat moartea victimei, fără intenţia de a o produce;
- constituie un act de participare la o activitate principală sau accesorie, în cadrul unei organizaţii criminale, şi când făptuitorul are sau nu calitatea de lider.
LUXEMBURG

Codul penal 

Legea din 31 mai 1999 privind consolidarea măsurilor împotriva traficului de fiinţe umane şi exploatarea sexuală a copiilor
Articolul 379 - Următoarele infracţiuni se pedepsesc cu 1 până la 5 ani de închisoare şi o amendă de la  10.001 – 2.000.000. franci:
1.incitarea, facilitarea sau încurajarea în ceea ce priveşte imoralitatea, corupţia sau prostituţia minorilor cu vârsta sub 18 ani, pentru a satisface dorinţele altora; 
2.exploatarea unui minor cu vârsta sub 18 ani, în scopul practicării prostituţiei, sau pentru producţia de divertisment sau de materiale de natură pornografică;

3.facilitarea intrării în, tranzitul prin, prezenţa sau ieşirea de pe teritoriu a unui minor cu vârsta sub 18 ani, pentru oricare din scopurile menţionate în alineatul (1) şi (2) de mai sus.
Tentativa de a comite una dintre infracţiunile de mai sus se pedepseşte închisoarea de la 6 luni la 3 ani.
Infracţiunile de mai sus se pedepsesc cu închisoarea de la 2 ani la 5 ani, atunci când au fost comise împotriva unui minor având vârsta sub 14 ani, şi cu închisoarea de la 5 ani la 10 ani, atunci când sunt comise împotriva unui minor având vârsta sub 11 de ani.

Articolul 379 bis – Următoarele infracţiuni se pedepsesc cu închisoarea de la 6 luni la 3 ani şi o amendă de la  10.001 – 2.000.000 franci:

1.angajarea, incitarea, răpirea oricărei persoane, chiar şi cu consimţământul acestora, în scopul prostituţiei sau al  activităţilor imorale, în Marele Ducat de Luxemburg sau în străinătate, pentru a satisface dorinţele altora.
În cazul în care victima este angajată, incitată sau răpită prin fraudă sau prin folosirea violenţei, ameninţărilor sau prin abuz de autoritate, sau prin orice alte forme de constrângere şi se angajează în mod eficient, în  activităţi de prostituţie sau imorale, sau în cazul în care făptuitorul profită de situaţia de vulnerabilitate a victimei, cum ar fi situaţia administrativă ilegală, de  situaţia socială precară, de starea de graviditate,de o boală sau de o dizabilitate fizică sau mentală, pedeapsa va fi închisoarea de la 1 la 5 ani. 
Pedeapsa va fi închisoarea de la 5 la 10 ani dacă infracţiunea este comisă în două din circumstanţele menţionate mai sus;
2.facilitarea intrării în, tranzitul prin, prezenţa sau ieşirea de pe teritoriu în scopurile menţionate la alin. (1) de mai sus;
3.deţinerea, direct sau prin intermediul unei terţe părţi, gestionarea sau conducerea unui bordel sau a unui stabiliment similar; 

4.admiterea cu bună-ştiinţă ca o parte dintr-un hotel, casă de oaspeţi, club de noapte, pe care o persoană o are în proprietate, să fie folosită de alţii, în scopul prostituţiei;
5.Proxenetismul

Tentativa de a comite infracţiunile menţionate la alineatele (1), (2) şi (5) de mai sus se pedepseşte cu închisoarea de la 3 luni la 2 ani.

Infracţiunile menţionate la alineatele (1), (3), (4) şi (5) de mai sus se pedepsesc cu închisoarea de la 1 an la 5 ani şi o amendă de la  10.001 – 2.000.000 franci, dacă au fost  comise împotriva unui minor cu vârsta sub 18 ani şi cu închisoarea de la 2 la 5 ani, dacă au fost comise împotriva unui minor având vârsta sub 14 ani,şi cu închisoarea de la  5 la 10 ani de închisoare, dacă au fost comise împotriva unui minor având vârsta sub 11 ani.
Tentativa de a comite infracţiunile va fi pedepsită cu închisoarea de la 6 luni la 3 ani, în cazul în care minorul implicat are vârsta sub 18 ani,cu închisoarea de la 6 luni la 4 ani de închisoare în cazul în care minorul are vârsta sub 14 de ani şi cu închisoarea de la 6 luni la 5 ani, în cazul în care minorul are vârsta sub 11 ani.
UNGARIA

Codul penal din 1978

Art.175/B (intrat în vigoare la 1 martie 1999) - “Traficul de fiinţe umane” prevede:

(1) Orice persoană care vinde, cumpără, transportă, primeşte o persoană sau schimbă o persoană cu o altă persoană, în scopul traficului de persoane, săvârşeşte infracţiunea de trafic de fiinţe umane şi se va  pedepsi cu închisoarea de până la trei ani.

(1) Pedeapsa este închisoarea de la 1 la 5 ani, când traficul de persoane a fost săvârşit în următoarele împrejurări:

- faţă de o persoană private de libertate;

- împotriva unei persoane cu vârsta sub 18 ani;

- în scopul muncii forţate.
- pentru scopuri care au legătură cu relaţiile sexuale anormale sau cu sexualitatea sau angajarea, într-un mod involuntar, cu o altă persoană pentru comiterea unor astfel de acte.

(2)  Pedeapsa este închisoarea de la 2 la 8 ani, atunci când: 

- fapta implică două din cazurile descrise la paragraful (2);

- fapta este comisă în cadrul unei organizaţii criminale (autorul faptei face parte dintr-o organizaţie criminală);

- fapta este comisă împotriva unei persoane aflate sub tutela, supravegherea sau tratamentul medical al autorului faptei.
(1) Pedeapsa este închisoarea de la 5 la 10 ani, în situaţia în care:

- fapta comisă implică trei din cazurile descrise la paragraful (2);

- fapta este comisă împotriva unei persoane lipsite de libertate, în cadrul unei organizaţii criminale (autorul faptei face parte dintr-o organizaţie criminală);

- fapta este comisă împotriva unei persoane aflate sub tutela, supravegherea sau tratamentul medical al autorului faptei, şi este însoţită de privarea de libertate a  persoanei.

(2)Pedeapsa este închisoarea de la 10 la 15 ani sau închisoarea pe viaţă, în situaţia în care fapta a fost comisă în scopul muncii forţate, în legătură cu relaţiile sexuale anormale sau cu sexualitatea, sau angajarea în mod involuntar cu o altă persoană în astfel de acte:

- împotriva unei persoane private de libertate, fapta fiind comisă în cadrul unei organizaţii criminale (autorul faptei face parte dintr-o organizaţie criminală);
- împotriva unei personae aflate sub tutela, supravegherea sau tratamentul medical al autorului faptei, şi este însoţită de privarea de libertate a persoanei.
(1)Orice persoană care se pregăteşte pentru a se angaja în traficul de fiinţe umane comite o infracţiune şi se va pedepsi cu închisoare de până la doi ani. 
Infracţiuni în legătură cu traficul de persoane

Secţiunea 205 – Promovarea prostituţiei
1.Persoana care pune la dispoziţie un imobil, sau orice alt loc în vederea practicării prostituţiei, unei alte persoane, comite o infracţiune şi se va  pedepsi cu închisoarea de până la 3 ani.

2.Persoana care întreţine un bordel, sau pune la dispoziţie mijloace financiare pentru funcţionarea acestuia, comite o infracţiune şi se va pedepsi cu închisoarea de până la 5 ani.
3.Pedeapsa va fi închisoarea de la 2 la 8 ani, dacă:
a. persoana care nu a împlinit încă vârsta de 18 ani se angajează într-un   bordel, în vederea practicării prostituţiei,

b.prostituţia este promovată în cadrul unei organizaţii criminale.                                                                                                                                                                                                                                                  

4. Persoana care determină o altă persoană să se angajeze în vederea           practicării prostituţiei se pedepseşte în conformitate cu subsecţiunea (1).

Secţiunea 206 – Condiţii de viaţă ca urmare a câştigurilor rezultate din prostituţie

Persoana care trăieşte în totalitate sau în parte, din câştigurile unei persoane care se ocupă cu prostituţia comite o infracţiune şi se va  pedepsi cu închisoarea de până la 3 ani. De asemenea, poate fi aplicată expulzarea, ca o pedeapsă suplimentară.

Secţiunea 207 – Proxenetismul

1.Persoana care solicită unei alte persoane să întreţină relaţii sexuale sau relaţii adulterine cu altcineva, în scopul obţinerii unui profit comite o infracţiune şi se va pedepsi cu închisoarea de până la 3 ani.

2.Pedeapsa va fi închisoarea de la 1 an la 5 ani, dacă proxenetismul reprezintă o  afacere.

3.Pedeapsa va fi închisoarea de la 2 ani la 8 ani, dacă proxenetismul se  comite astfel:

a.spre vătămarea unei rude a autorului faptei, sau a persoanei aflate sub supravegherea, educaţia acestuia şi care nu a împlinit încă vârsta de 18 ani;
b.prin înşelăciune, violenţă sau ameninţare directă, împotriva vieţii sau a integrităţii fizice;
c.în cadrul unei organizaţii criminale.
4.Persoana care a fost de acord cu privire la săvârşirea infracţiunii de  proxenetism, aşa cum a fost definit în subsecţiunea (2), comite o infracţiune şi se va pedepsi cu închisoare de până la 3 ani.

Germania

Codul penal din 13 noiembrie 1998

Secţiunea 180 b – Traficul de fiinţe umane
(1) Oricine, pentru propriul beneficiu, va exercita asupra altei persoane o influenţă cu bună-ştiinţă, folosind mijloace de constrângere, cu scopul de a determina o persoană să practice prostituţia sau proxenetismul, va fi pedepsit cu închisoare până la cinci ani sau amendă. 
Oricine, pentru propriul beneficiu, va influenţa o persoană, având cunoştinţă despre starea de neputinţă a acesteia datorată şederii într-o ţară străină, cu scopul de a o sili să presteze activităţi sexuale, cu sau în faţa unei terţe persoane sau oricine va permite ca această faptă să fie comisă de către o terţă persoană va fi pedepsit în mod similar.
(2) Oricine va exercita o influenţă asupra unei persoane, având cunoştinţă despre starea de neputinţă a acestei persoane datorată şederii persoanei într-o ţară străină sau asupra unei persoane având vârsta sub 21 de ani, cu scopul de a o determina să practice prostituţia sau proxenetismul, va fi pedepsit cu închisoare de la 6 luni la 10 ani.
Este pedepsită şi tentativa.
Secţiunea 181 – Traficul grav de fiinţe umane
(1) Oricine 
1. va folosi forţa, ameninţarea, violenţa sau înşelătoria, cu scopul de a determina o persoană să practice prostituţia sau proxenetismul;
2. va recruta o persoană, prin ameninţare directă sau răpire, violenţă sau înşelătorie, având cunoştinţă despre starea de neputinţă a acesteia, datorată şederii într-o ţară străină, cu scopul de a o sili să presteze activităţi sexuale, cu sau în faţa unei terţe persoane sau oricine va permite ca această faptă să fie comisă de către o terţă persoană;
3. va recruta o persoană, având cunoştinţă despre starea de neputinţă a acesteia, datorată şederii într-o ţară străină, cu scopul de a o determina să practice prostituţia sau proxenetismul
se va pedepsi cu închisoarea de la 1 an la 10 ani.

În cazuri mai puţin grave, pedeapsa va fi închisoarea de la 6 luni la 5 ani.

Secţiunea 236 – Traficul de copii
(1) Oricine îşi va neglija atribuţiile privitoare la creşterea, îngrijirea şi educaţia  copilului cu  vârsta sub 14 ani, prin abandonarea acestuia unei terţe persoane, pe termen nelimitat, contra compensaţie sau cu scopul de a se îmbogăţi, va fi pedepsit cu închisoare până la 5 ani sau amendă.

(2) Oricine, fără a avea dreptul legal:
1.intermediază adopţia unei persoane având vârsta sub 18 ani;
2.se implică în activitatea de trafic de fiinţe umane,  având drept scop atragerea de către o terţă persoană a unui minor, la domiciliului acesteia, pe termen nelimitat, contra compensaţie sau cu scopul de a se îmbogăţi, va fi pedepsit cu închisoare până la 3 ani sau amendă. Dacă autorul faptei va intermedia adopţia unei persoane născute în Germania sau în străinătate, atunci pedeapsa va fi închisoare până la 5 ani sau amendă.
(3) Tentativa va fi pedepsită.
(4)  Închisoarea de la 6 luni la 10 ani este prevăzută dacă autorul faptei:

1.în vederea profitului realizează activităţi profesioniste, sau este membru al unui grup asociat în vederea continuării comiterii traficului de copii;
2.pune în pericol, prin deteriorare gravă, dezvoltarea psihică şi emoţională a copilului.
Următoarele secţiuni prevăd infracţiunile conexe traficului de persoane:
Secţiunile  176, 176a, 176b - abuzul sexual împotriva copiilor;
Secţiunea 177, 178, 179 - constrângerea sexuală şi abuzul sexual împotriva unei persoane incapabile de a rezista;
Secţiunea 180 - actul sexual cu minori;
Secţiunea 180a - promovarea prostituţiei;
Secţiunea 180 – proxenetismul;
Secţiunea 240 - constrângerea.

